《邯郸行随张使君肖甫出猎》
明代·刘黄裳

使君按节邯郸城，游子邯郸意气生。
相从射猎西山去，城中年气来纵横。
纷纷罢掷博场里，追呼云集黄尘垒。
白马连环响夜霜，雕弓香箭明秋水。
使君红旗山上麾，我正扬鞭驰绣羁。
马度长桥翻冻雪，箭穿枯柳断冰澌。
山头北风吹草急，道上豺狼向人立。
气年随我拍青丝，一箭双狼死原隰。
使君欢动弄金杯，叠鼓鸣笳锦帐开。
八郡良家驱虎落，三河侠客奋龙媒。
邯水郸山冷朔云，赵舞燕歌空古坟。
海上惟怀鲁连子，城中还忆平原君。
加禽逐兽无穷已，西山衔日牙旗紫。
使君夜猎入孤城，城上寒鸦栖复起。
散骑黄昏度狭斜，满楼灯火照倡家。
稍将血兔床头煮，卧听银筝醉雪花。

作者简介：（1529—1595）明河南光州人，字玄子。刘绘子。万历十四年进士，官兵部员外郎。受命赞画侍郎宋应昌军务，援朝鲜御日本，渡鸭绿江，抵平壤，大破日军。录功，进郎中。有《藏澄馆集》。